གཞན་འདི་ལོའི་སྐུ་འབུམ་བྱམས་པ་གླིང་གི་དགུན་ཆོས་ཆེན་མོའི་ཉིན་གྱི་ཧོར་ཟླ༡༡པའི་ཚེས༩ཉིན་སྐྱབས་རྗེ་དགེ་ཀྱཱ་རིན་པོ་ཆེ་དབུར་བཞུགས་ཏེ་ཚེས༢༣ཉིན་བར་གྱི་ཉིན་བཅུ་བཞིའི་རིང་།སྐུ་འབུམ་དགོན་པའི་གཞོན་སྐྱེས་ཁ་ཏའི་ཁ་བའི་དགེ་བཤེས་དཔལ་ལྡན་བློ་གྲོས།སྐུ་འབུམ་ཟི་ན་ཚོ་བའི་དགེ་བཤེས་རྒྱལ་མཚན་མགོན་པོ།སྐུ་འབུམ་ཤོག་པ་ཚོ་བའི་དགེ་བཤེས་མཁྱེན་རབ་རྒྱལ་མཚན།རྡོ་སྦིས་དགེ་བཤེས་སྐལ་བཟང་ཤེས་རབ།མཚོ་སྔོན་པོ་སོག་རུའི་དགེ་བཤེས་དམ་ཆོས་འཇིགས་མེད།སྐུ་འབུམ་ཀླུ་འབུམ་ཚོ་བའི་དགེ་བཤེས་རྒྱལ་མཚན་ཟླ་བ།བ་ཡན་དགེ་བཤེས་བློ་བཟང་བསྟན་འཛིན་བཅས་མི་བདུན་གྱིས་ཉིན་གཉིས་རེར་མཁས་མང་གསེར་རིའི་ཕྲེང་བ་རབ་ཏུ་བརྗིད་པའི་དབུས་སུ་གཞུང་ཆེན་བཀའ་པོད་ལྔར་དམ་བཅའ་བཞག་སྟེ།ཕྱི་ལོའི་ཟླ་དང་པོའི་ཆོ་འཕྲུལ་སྨོན་ལམ་སྐབས་སྨོན་ལམ་རབ་འབྱམས་པའི་མཚན་བཏགས་གནང་རྒྱུར་གཏན་ཁེལ་བ་ནི་ཆེས་རླབས་ཆེ་ཞིང་རྗེས་སུ་ཡི་རང་གི་གནས་དང་།གདན་ས་ཆེན་པོ་གང་གི་ཆོས་སྲིད་ཀྱི་ལེགས་ཚོགས་ཐམས་ཅད་བླ་ནས་བླ་རུ་འཕེལ་བའི་བཀྲ་ཤིས་པའི་མཚོན་རྟགས་ཤིག་གོ།